‘Dros-verkragting’: Beskuldigde glo op pad na WeskoppiesDie man wat daarvan beskuldig word dat hy ‘n sewejarige dogtertjie in ‘n Dros in Pretoria verkrag het (Foto: Jonisayi Maromo/ANA Protesaksie word weereens vanoggend in die Pretoriase sakesentrum verwag waar ŉ 20-jarige man wat aangekla word van die beweerde verkragting van ŉ sewejarige meisie in ŉ Dros-restaurant weer in die Pretoria-landdroshof sal verskyn. Die saak teen die man is verlede jaar tot 15 Januarie uitgestel met die verstandhouding dat hy vroeër in die hof sal verskyn indien ŉ bed in die Weskoppies- psigiatriese hospitaal beskikbaar raak. Volgens die burgerregtegroep #NotInMyNameSA, het hulle verneem daar is uiteindelik plek vir die man toegeken by die hospitaal en hy sal vandag in die hof verskyn om amptelik na die psigiatriese instansie verwys te word. Themba Masango, die sekretaris-generaal van #NotInMyNameSA, is egter nie oortuig dat die man aan enige psigiatriese afwykings ly wat sy beweerde misdaad kan regverdig nie. “Tot ons ontsteltenis gebruik die man nou waansin as ŉ versagtende faktor vir die beweerde verkragting van die sewejarige meisietjie. Hy is voorheen met bipolêre gemoedsversteuring gediagnoseer, maar hoe dit verband hou en die belang daarvan op sy [beweerde] pedofiele gedrag is onverstaanbaar,” sê Masango. Die beskuldigde in die sogenaamde “Dros-verkragtingsaak” in die hof. Foto: Mia Spies/eNuus Intussen het die Tshwane Metropolisie ook ŉ verklaring uitgereik waarin motoriste gewaarsku word oor strate wat rondom die hof gesluit sal wees in afwagting op die protesaksie wat nog elke keer plaasgevind het wanneer die man verskyn. Sr.supt. Isaac Mahamba, woordvoerder van die TMPD, sê metropolisiebeamptes en die SAPD sal ontplooi word om die protesaksie en die strate wat geraak word te monitor. Tydens die man se vorige verskyning in November 2018 het verteenwoordigers van verskillende politieke partye, geloofsorganisasies en aktiviste al langs Francis Baardstraat betoog terwyl die hofverrigtinge aan die gang was. Die man staan tereg op aanklagte van verkragting, besit van dwelms, aanranding met die doel om ernstig te beseer en intimidasie. Die staat beweer die man het die meisie van die restaurant se speelterrein af tot by die badkamer gevolg waar hy haar verkrag het. Volgens die staat het die kind se ma hom op heter daad betrap toe sy na haar dogter gaan soek het. [Red] Maroela Media het besluit om nie die beskuldigde se naam bekend te maak totdat hy op die aanklagte teen hom gepleit het nie soos deur die Strafproseswet bepaal word. Artikel 154(2b) van die Strafproseswet bepaal dat geen persoon wat teregstaan op seksuele oortreding se aanklagte geïdentifiseer mag word, direk of indirek, voor die beskuldigde nie op die aanklagte teen hom gepleit het nie. Sodra die beskuldigde gepleit het, sal Maroela Media sy identiteit bekend maak soos deur die wet bepaal.